मनरेगा मजदूरों को सरकार ने नहीं किया 92 करोड़ का भुगतान : जाखड़
अबोहर | पीएममोदी ने रविवार 27 दिसंबर को मन की बात कार्यक्रम में दावा किया था कि मनरेगा योजना के तहत लाभपात्रों को सीधी राशि का भुगतान किया जा रहा है लेकिन पंजाब सरकार ने अब तक केन्द्र से मिली राशि में से 92.08 करोड़ का भुगतान गरीब मजदूरों को नहीं किया।
यह आरोप लगाते कांग्रेस लीडर सुनील जाखड़ ने कहा कि केन्द्र सरकार ने पंजाब को नरेगा के अंतर्गत 200 करोड़ की राशि प्रदान की थी जिसमें प्रदेश में 25 करोड़ का अपना योगदान डालना था। सरकारी रिपोर्टों में दावा किया गया है कि पंजाब सरकार अब तक 217 करोड़ रुपये के कार्य नरेगा तहत करवा चुकी है। जिसमें इस बात की भी पुष्टि की गई है कि इस योजना के अंतर्गत करवाए गए कार्यों के एवज में 92.08 करोड़ रुपये का भुगतान पिछले कई महीनों से किया जाना बाकी है।
आंकड़े बताते हैं कि सर्वाधिक 2.60 करोड़ रुपये की बकाया रकम उपमुख्यमंत्री सुखबीर सिंह बादल के निर्वाचन क्षेत्र के दायरे में आने वाले जलालाबाद ब्लाक की है। सरकारी रिपोर्टों के अवलोकन से संकेत मिलता है कि केन्द्रीय योजनाओं का पैसा इधर उधर खर्च करने की आदि बन चुकी पंजाब सरकार ने नरेगा योजना के फंड का भी दुरुपयोग किया है। बकाया राशि हासिल करने के लिए गरीब मजदूर सरकारी दफ्तरों की खाक छान रहे हैं। बीते महीनों में सफेद मक्खी के हमले से पैदा हुए कृषि संकट के कारण मजदूरों को और कहीं भी काम नहीं मिल रहा। परिणाम स्वरूप उनके लिए दो वक्त की रोटी का प्रबंध करना भी मुश्किल हो रहा है।
जाखड़ ने आगे बताया कि मौजूदा समय में पंजाब में नरेगा तहत 11.25 लाख जाब कार्ड धारक है, परन्तु पंजाब सरकार अब तक केवल 85.78 लाख दिन ही नरेगा मजदूरों को काम दे सकी जिसके मुताबिक हर जाब कार्ड धारक को इस वर्ष केवल 8 दिन ही रोजगार मिला है ,जबकि कानून के तहत हर जाब कार्ड धारक को 100 दिन रोजगार देना जरूरी है।
ये है नरेगा मजदूरों का बकाया
जिलावार नरेगा मजदूरों के बकाया पैसों के जानकारी देते हुए जाखड़ ने बताया कि जिला फतेहगढ़ साहिब 7.10 करोड़, फाजिल्का 6.74 करोड़, लुधियाना 6.69 करोड़, मानसा 6.46 करोड़, मोगा 5.37 करोड़, मुक्तसर 4.74 करोड़, संगरूर 6.30 करोड़, होशियारपुर 2.87 करोड़, अमृतसर 1.39 करोड़, जालंधर 2.27 करोड़, नवांशहर 3.41 करोड़, बरनाला 5.26 करोड़, बठिंडा 4.66, फरीदकोट 3.24 करोड़, फिरोजपुर 4.15 करोड़, गुरदासपुर 3.46 करोड़, कपूरथला 3.37 करोड़, करोड़, पठानकोट 4.52 करोड़, पटियाला 1.82 करोड़, रोपड़ 1.59 करोड़, मोहाली 2.85 करोड़, तरनतारन 3.71 करोड़ रुपए पंजाब सरकार ने देने है।
चित्र-3
hin_Deva hin_Deva hin_Deva hin_Deva hin_Deva hin_Deva bho_Deva awa_Deva